CELEX: 32016D0109
Language: fi
Date: 2016-01-27 00:00:00
Title: Komission täytäntöönpanopäätös (EU) 2016/109, annettu 27 päivänä tammikuuta 2016, PHMB:n (1600; 1,8) hyväksymättä jättämisestä valmisteryhmiin 1, 6 ja 9 kuuluvissa biosidivalmisteissa käytettävänä vanhana tehoaineena (ETA:n kannalta merkityksellinen teksti)

28.1.2016   
            
            
               FI
            
            
               Euroopan unionin virallinen lehti
            
            
               L 21/84
            
         KOMISSION TÄYTÄNTÖÖNPANOPÄÄTÖS (EU) 2016/109,
   annettu 27 päivänä tammikuuta 2016,
   PHMB:n (1600; 1,8) hyväksymättä jättämisestä valmisteryhmiin 1, 6 ja 9 kuuluvissa biosidivalmisteissa käytettävänä vanhana tehoaineena
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 89 artiklan 1 kohdan kolmannen alakohdan,
   sekä katsoo seuraavaa:
   
               (1)
            
            
               Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Tähän luetteloon sisältyy PHMB (1600; 1,8).
            
         
               (2)
            
            
               PHMB (1600; 1,8) on arvioitu käytettäväksi asetuksen (EU) N:o 528/2012 V artiklassa määritellyssä valmisteryhmässä 1 (ihmisen hygienia), valmisteryhmässä 6 (tuotteiden varastoinnissa käytettävät säilytysaineet) ja valmisteryhmässä 9 (kuitujen, nahan, kumin ja polymeeristen materiaalien säilytysaineet).
            
         
               (3)
            
            
               Ranska, joka oli nimetty arvioinnista vastaavaksi toimivaltaiseksi viranomaiseksi, toimitti arviointikertomukset sekä suosituksensa 5 päivänä syyskuuta 2013, 8 päivänä lokakuuta 2013 ja 14 päivänä helmikuuta 2014.
            
         
               (4)
            
            
               Biosidivalmistekomitea valmisteli 16 ja 17 päivänä kesäkuuta 2015 Euroopan kemikaaliviraston lausunnot delegoidun asetuksen (EU) N:o 1062/2014 7 artiklan 1 kohdan b alakohdan mukaisesti ottaen huomioon arvioinnista vastaavan toimivaltaisen viranomaisen päätelmät.
            
         
               (5)
            
            
               Näiden lausuntojen mukaan biosidivalmisteet, joita käytetään valmisteryhmissä 1, 6 ja 9 ja jotka sisältävät PHMB:tä (1600; 1,8), eivät ehkä täytä asetuksen (EU) N:o 528/2012 19 artiklan 1 kohdan b alakohdan vahvistettuja vaatimuksia. Ihmisten terveydelle aiheutuvien riskien ja ympäristöriskien arvioinnissa ilmeni näissä valmisteryhmissä riskejä, joita ei voida hyväksyä.
            
         
               (6)
            
            
               Sen vuoksi ei ole aiheellista hyväksyä PHMB:tä (1600; 1,8) käytettäväksi valmisteryhmiin 1, 6 ja 9 kuuluvissa biosidivalmisteissa.
            
         
               (7)
            
            
               Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   PHMB:tä (1600; 1,8) (EY-nro: ei ole, CAS-numero 27083-27-8 ja 32289-58-0) ei hyväksytä käytettäväksi tehoaineena biosidivalmisteissa valmisteryhmissä 1, 6 ja 9.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 27 päivänä tammikuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 167, 27.6.2012, s. 1.
   
      (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).